KYK: Stoute Sims steel Koepka se kollig | Netwerk24
11 Julie 2019 10:04
Brooks Koepka en sy vriendin, Jena Sims. Foto: Getty Images
Die sportkanaal ESPN het Woensdagaand sy ESPY-geleentheid aangebied, maar dit was nie 'n sportster wat die meeste aandag getrek het nie.
Hoewel die Amerikaner Brooks Koepka (29) vereer is met die toekenning vir die Beste Manlike Gholfspeler, het sy vriendin, Jena Sims (30), die kollig gesteel.
Golfchannel.com berig Koepka, wenner van vier major-titels, het die seisoen oorheers en sy landgenoot Tiger Woods, Justin Rose van Engeland en die Italianer Francesco Molinari om die ESPY-toekenning uitgestof.
Koepka se buitengewone vermoë om major-titels te beklink is welbekend. Hy het die afgelope jaar sy titel by die PGA-kampioenskap suksesvol verdedig en die tweede plek in die Meesters-toernooi en Amerikaanse Ope behaal.
Brooke Henderson van die VSA het die prys vir die Beste Vroulike Gholfspeler ontvang.
Maar golfdigest.com berig Sims, 'n model en aktrise, het Dinsdag reeds die oë laat rek toe sy in 'n uiters gewaagde uitrusting opdaag by 'n partytjie op die vooraand van die prysuitdeling.
Jena Sims het Brooks Koepka Dinsdagaand in dié gewaagde uitrusting vergesel. Foto: Getty Images
Sy het Koepka Woensdagaand op die rooi tapyt vergesel in nog 'n skepping wat nie veel aan die verbeelding oorgelaat het nie.
Jena Sims Woensdaagaand saam met Koepka by die prysuitdeling. Foto: Getty Images
Sims, wat spog met 'n reusegevolg op Instagram, is in Georgia gebore en het verskeie skoonheidskompetisies in dié deelstaat gewen. Sy het in 2007 ook Georgia in die Miss Teen USA-skoonheidswedstryd verteenwoordig.
Sy is hoof van 'n niewinsgewende organisasie, Pageant of Hope, wat skoonheidskompetisies vir kinders met kanker en gestremdhede aanbied.